Drabantbyvåpen
Ellingsrud gård 1961 med den skogkledde Ellingsrudåsen bak. Gamle Strømsvei krysser Ellingsrudelva som danner grensa til Lørenskog i forgrunnen.
**Ellingsrud** er en drabantby i bydel Alna i Groruddalen i Oslo. Strøket ligger helt i utkanten av bydelen, og grenser til bydel Stovner, samt Lørenskog kommune.

Stedet har navn fra Ellingsrud gård, og ble bygget ut som drabantby fra starten av 1970-årene.

Samferdsel
----------

Ellingsrudåsen stasjon er endestasjon på Furusetbanen, og åpnet i 1981.
E6 går tvers gjennom området, mens Furusetbanen har sin endestasjon her (linje 2).

Furusetbanen ble først bygget til Haugerud i 1970. Banen ble forlenget til Furuset i 1978 og videre til Ellingsrudåsen stasjon med offisiell åpning den 8. november 1981. På Ellingsrudåsen er det i dag to utganger, der den ene utgangen fører til torget på Ellingsrud senter og den andre fører til grensen mellom Skansesteinen og Ellingsrudjordet.

Historie
--------

Terrasseblokker i Skansen terrasse på Ellingsrud.
Utbyggingen av Ellingsrud startet ca. 1970 som en del av den store Furuset-planen i Oslo. Boligblokkene på Ellingsrud Øst (Karihaugen) var starten. Fra ca. 1980 ble Ellingsrud Vest etter hvert utbygget med blokker, terrasseblokker og rekkehus, bl. a. med Frydenlund og Skansen borettslag (OBOS), boligsameiene i Edvard Munchs vei og borettslagene på Fjeldstad. De tre borettslagene og boligsameiet på Munkebekken ble utbygget senere med innflytting fra slutten av 1983. Senere kom Bakås Sameie med rekkehus beliggende nedenfor Frydenlund borettslag. Ellingsrud omfatter i 2009 ca. 3 000 boenheter med en total befolkning på ca. 7 000 personer.

Ellingsrud Øst, Ellingsrud Vest og Ellingsrudflaten (Munkebekken) er boligområder som er skilt ut fra Ellingsrud gård, gnr 109 bnr 1. Dette er en gammel rydningsgård. Gården fikk en blomstringstid fra 1785 da Even Steen kjøpte gården. Han var prestesønn fra Nes i Hallingdal. Steen var i 1785 en etablert og velstående trelasthandler med borgerbrev som kjøpmann i Christiania. Han anla og drev kornmølle i Ellingsrudelva som danner grensen mellom Oslo og Lørenskog kommuner. Sønnen, Iver Steen, ble i 1809 utnevnt til veimester i Akershus. Han og Ellingsrud gård fikk en så solid posisjon at valget på deputerte fra Akershus amt (fylke) til riksforsamlingen på Eidsvoll i 1814 fant sted på Ellingsrud gård. Kammerherre, senere statsminister, Peder Anker, ble valgt sammen med sorenskriveren i Follo, Christian Magnus Falsen, og bonde Christian Kollerud fra Aurskog-Høland.

Idrett og friluftsliv
---------------------

Mariholtet var tidligere en husmannsplass under Ellingsrud gård, og er i dag et populært turmål for friluftslivsinterreserte.
Ellingsrud er også godt egnet til vintersportsaktiviteter, da drabantbyen grenser til Østmarka. Fra parkeringsplassen ved Ellingsrud ILs fotballbane er det på vinterstid satt opp skiløyper som fører innover Østmarka. Populære turmuligheter er til Nord- og Sør-Elvåga, Mariholtet eller Skårer.

Se også
-------

* Ellingsrud kirke
* Ellingsrud skole
* Ellingsrudåsen skole
* Ellingsrudåsen stasjon
* Historisk turtips på Ellingsrud

Referanser
----------

1. ↑  Tvedt, Knut Are, red. (2010). «Ellingsrud». *Oslo byleksikon* (5. utg.). Oslo: Kunnskapsforlaget. s. 152. ISBN 978-82-573-1760-7.

Portal: Oslo

|  |  |
| --- | --- |
| Oppslagsverk/autoritetsdata | Store norske leksikon **·** Oslo Byleksikon
 |